**Informatīvais ziņojums**

**„Par ES Stratēģijas Baltijas jūras reģionam nacionālās koordinācijas mehānismu Latvijā”**

Ārlietu ministrija kā Eiropas Savienības (turpmāk - ES) stratēģijas Baltijas jūras reģionam (turpmāk - Stratēģija) Rīcības plāna īstenošanas koordinējošā iestāde ir sagatavojusi šo informatīvo ziņojumu un tam pievienoto Ministru kabineta (turpmāk - MK) protokollēmuma projektu, lai apstiprinātu kompetenču sadali attiecībā uz Stratēģijas īstenošanu nacionālajā līmenī. Šo dokumentu mērķis ir saskaņot Latvijas nacionālās pārvaldības mehānismu ar Stratēģijas strukturālām izmaiņām, stiprinot Latvijas iestāžu spēju efektīvi darboties pārrobežu un makro-reģionālā kontekstā.

**I Esošās situācijas raksturojums**

Stratēģija aptver astoņas ES dalībvalstis Baltijas jūras reģionā, kuras ir apvienojušas spēkus, lai risinātu reģiona problēmas. Trīs vispārīgie Stratēģijas mērķi — ‘Glābt jūru’, ‘Nodrošināt reģiona pieejamību’ un ‘Celt pārticību’ — saskan ar stratēģijas „Eiropa 2020” mērķiem, proti, gudra, ilgtspējīga un iekļaujoša izaugsme. Stratēģija arī atbalsta sadarbību ar kaimiņvalstīm, tostarp Krieviju un Norvēģiju. Šobrīd vistālāk īstenošanas procesā atrodas ES stratēģijas Baltijas jūras un Donavas reģioniem. Tām seko vēl virkne ar citu stratēģiju priekšlikumiem, t.sk. Adrijas-Jonijas stratēģija (Itālijas prezidentūras ES Padomē prioritāte) un Alpu stratēģija.

2013. gada februārī Eiropas Komisija izplatīja Stratēģijas Rīcības plāna kārtējo redakciju, kurā ietvertas 17 prioritātes un piecas horizontālās darbības. Katra prioritāte ir pakārtota kādam no Stratēģijas vispārīgajiem mērķiem, sniedzot aprakstu par prioritātes problēmjautājumu un uzskaitot konkrētus mērķus un indikatorus.

2013.gada 11.-12. novembrī Viļņā norisinājās vides un gudras, ilgtspējīgas izaugsmes tematikai veltīts Stratēģijas IV ikgadējais forums. Tāpat Lietuvas prezidentūras ietvaros tika apstiprināti ES Padomes Secinājumi par makro-reģionālo stratēģiju pievienoto vērtību. Tajos ir ietvertas piecas makro-reģionu pamattēmas: koncepts un pievienotā vērtība, atbildības uzņemšanās un pārvaldība, ieviešana, sadarbība (starp makro-reģioniem un ar trešajām valstīm), kā arī nākotnes perspektīvas. Latvijas viedoklis par Stratēģijas jaunievedumiem ir aprakstīts MK 2013.gada 15.oktobra pozīcijā Nr.4 „Par Eiropas Savienības stratēģiju Baltijas jūras reģionam, izvērtējot makro-reģionālo stratēģiju pievienoto vērtību”.

Lai nodrošinātu Latvijas pilnvērtīgu iesaisti Stratēģijas Rīcības plāna īstenošanā, ir izveidots visaptverošs koordinācijas ietvars. Saskaņā ar MK 2009.gada 18.augustā apstiprināto nacionālo pozīciju Nr.3 Ārlietu ministrija īsteno nacionālā koordinatora funkcijas. Par Latvijas iesaisti katrā Rīcības plāna prioritātē ir atbildīga konkrēta nozares ministrija. Ministrijas ir aicinātas dialogā ar sociālajiem partneriem apzināt un virzīt īstenošanai Rīcības plāna ietvaros Latvijai nozīmīgus reģionālus sadarbības projektus savas nozares griezumā.

2009. gada 25. augustā ar MK rīkojumu nr. 577 tika izveidota darba grupa, lai koordinētu Rīcības plāna īstenošanu. Darba grupa ietver visu ministriju un Latvijas Darba devēju konfederācijas (turpmāk - LDDK) pārstāvjus, kas ir atbildīgi par attiecīgās ministrijas sadarbību ar prioritāšu koordinatoriem, Rīcības plānā iekļauto projektu un to īstenošanas analīzi, jaunu projektu ideju izvērtēšanu un virzīšanu. Kopš izveidošanas darba grupa ir sanākusi 16 reizes, nodrošinot viedokļu un informācijas apmaiņu par Stratēģijas pārvaldības un Rīcības plāna prioritāšu īstenošanas gaitu. Ņemot vērā būtiskas izmaiņas darba grupā ietilpstošo institūciju personālsastāvā, 2012. gada 21. martā ar MK rīkojumu nr. 134 tika atjaunots darba grupas sastāvs, papildinot to ar Pārresoru koordinācijas centra (turpmāk - PKC) un Latvijas Pašvaldību savienības pārstāvjiem.

**II Konstatēto problēmu apraksts**

Arī nākotnē Rīcības plāns tiks regulāri atjaunots saskaņā ar reģiona vajadzībām, ievērojot vienošanos starp prioritāšu reģiona līmeņa koordinatoriem, horizontālās darbības līderiem, dalībvalstīm un Eiropas Komisiju. Šīs izmaiņas arī turpmāk var prasīt nacionālā koordinācijas mehānisma operatīvu pieskaņošanu Rīcības plāna prioritāšu koordinēšanai gan nacionālā, gan makroreģionālā līmenī. Tādēļ, nostiprinot līdzatbildīgo institūciju kompetenci, ir lietderīgi atdalīt nacionālās pārvaldes jautājumu no Latvijas viedokļa par ES politiku.

**III Priekšlikumi turpmākais rīcībai - koordinācijas mehānisms**

* Stratēģijas un tās Rīcības plāna īstenošanas koordinēšanu nacionālā līmenī un regulārā pārskata sagatavošanu arī turpmāk nodrošinās ar Ministru kabineta rīkojumu izveidota darba grupa, kurā pārstāvētas ieinteresētās nozaru ministrijas, PKC, Ministru prezidenta birojs, Latvijas Pašvaldību savienība un LDDK.
* Ārlietu ministrija sadarbībā ar PKC, Finanšu ministriju un Vides aizsardzības un reģionālās attīstības ministriju uzrauga Stratēģijas un tās Rīcības plāna īstenošanas procesu Latvijā, nodrošinot savstarpēji saskaņotu Latvijas interešu ievērošanu Baltijas jūras reģiona līmenī, atbilstoši valsts ilgtermiņa un vidēja termiņa stratēģiskajos attīstības plānošanas dokumentos noteiktajiem mērķiem un prioritātēm.
* Katrā Rīcības plāna prioritātes jomā attiecīgā nozares ministrija nodrošina Latvijas interešu apzināšanu nacionālā līmenī un to pārstāvību ES un makroreģionālā līmenī. Ja Rīcības plānā noteiktā prioritāte skar vairāku ministriju atbildības jomas, tad, savstarpēji vienojoties, tiek izraudzīta vadošā ministrija, kura koordinē Latvijas darbības.
* Vadošā ministrija ir atbildīga par operatīvu informācijas apmaiņu un viedokļu saskaņošanu par sadarbību prioritātes ietvaros ar pārējām valsts pārvaldes iestādēm, sociālajiem partneriem u.c. ieinteresētajām pusēm, elektroniski izsūtot visām valsts pārvaldes iestādēm jauniegūto informāciju apkopotā formā.
* Vadošā ministrija sekmē Latvijas partneru iesaisti reģionālajos projektos prioritātes ietvaros, tai skaitā - virzot priekšlikumus par reģionālās sadarbības projektiem, kā arī nodrošinot informācijas sagatavošanu un apkopošanu par Rīcības plānā noteiktās prioritātes ietvaros veiktajām darbībām Rīcības plāna pārskatam.
* Ārlietu ministrija, kā Stratēģijas nacionālā līmeņa koordinējošā iestāde, nodrošina Latvijas viedokļa pārstāvību augsta līmeņa sanāksmēs ES formātos un atbalstu caur diplomātiskajām misijām reģiona valstīs, kā arī operatīvu informācijas nodošanu vadošajām ministrijām.
* Vadošā ministrija nodrošina ekspertu dalību sadarbības prioritāšu Vadības komitejās (plānotas divreiz gadā) un konferencēs. Ministrijām ir jānodrošina deleģēto ekspertu kapacitāte, lai viņi spētu pilnvērtīgi iesaistīties Stratēģijas Rīcības plāna īstenošanas koordinācijas darba grupā.
* Vadošai ministrijai ir tiesības deleģēt dalībai prioritātes vadības komitejā tās pārraudzībā esošas valsts pārvaldes iestādes vai kapitālsabiedrības, kurās valsts ir kapitāldaļu turētāja, kas realizē valsts politiku atbilstoši konkrētās prioritātes mērķiem un uzdevumiem.
* Vadošā ministrija sadarbībā ar atbilstošās prioritātes reģiona līmeņa koordinatoriem un LDDK izvērtē iespējas piesaistīt ieinteresēto Latvijas mazo un vidējo uzņēmumu un citu dalībnieku projektus Rīcības plāna paraugprojektiem, kā arī apzina iespējamos finanšu avotus.
* Vadošās ministrijas funkcijas pa Rīcības plāna prioritātēm nodrošina:

Aizsardzības ministrija:

* + Jūras drošības (*Safe*) prioritāte (attīstīties par vadošo reģionu jūras drošības jomā) attiecībā uz sadarbību drošības jomā.

Ekonomikas ministrija:

* + Tirgus (*Market*) prioritāte (šķēršļu novēršana Eiropas Savienības iekšējā tirgū);
  + MVU (*SME*) prioritāte (uzņēmējdarbības, mazo un vidējo uzņēmumu darbības sekmēšana);
  + Tūrisma (*Tourism*) prioritāte (nostiprināt reģiona vienotību caur tūrismu).

Iekšlietu ministrija:

* + Noziedzības (*Crime*) prioritāte (cīņa pret pārrobežu noziedzību);
  + Sauszemes drošības (*Secure*) prioritāte (drošības stiprināšana ārkārtas situācijās uz sauszemes). Pārstāvību prioritātes ietvaros nodrošina ministrijas pārraudzībā esošais Valsts ugunsdzēsības un glābšanas dienests.

Izglītības un zinātnes ministrija:

* + Izglītības (*Education*) prioritāte (inovatīvas izglītības un jaunatnes attīstība);
  + Inovāciju (*Inno*) prioritāte (reģiona potenciāla pilnīga izmantošana pētniecības, inovāciju un izglītības jomās).

Kultūras ministrija:

* + Kultūras (*Culture*) prioritāte (kopīgas kultūras un makro-reģiona identitātes attīstīšana).

Satiksmes ministrija:

* + Jūras drošības (*Safe*) prioritāte (attīstīties par vadošo reģionu jūras drošības jomā) attiecībā uz sadarbību jūrniecības jomā. Pārstāvību prioritātes ietvaros nodrošina VAS „Latvijas Jūras administrācija” un satiksmes ministra pārraudzībā esošais Transporta nelaimes gadījumu un incidentu izmeklēšanas birojs;
  + Kuģošanas (*Ship*) prioritāte (tīras kuģošanas paraugreģiona attīstīšana);
  + Transporta (*Transport*) prioritāte (iekšējo un ārējo transporta savienojumu uzlabošana).

Veselības ministrija:

* + Veselības (*Health*) prioritāte (cilvēku veselības un tās sociālo aspektu uzlabošana un veicināšana).

Vides aizsardzības un reģionālās attīstības ministrija:

* + Bioloģiskās daudzveidības (*Bio*) prioritāte (dabas un bioloģiskās daudzveidības saglabāšana).
  + Piesārņojuma (*Hazards*) prioritāte (bīstamo vielu lietošanas un ietekmes samazināšana);
  + Barības vielu (*Nutrients*) prioritāte (barības vielu noplūdes samazināšana jūrā);

Zemkopības ministrija:

* + Lauksaimniecības (*Agri*) prioritāte (ilgtspējīgas lauksaimniecības, mežsaimniecības un zivsaimniecības veicināšana).
* Vides aizsardzības un reģionālās attīstības ministrija koordinē Rīcības plāna ilgtspējīgas attīstības un bioekonomikas (*Sustainable development and bioeconomy*) un telpiskās plānošanas (*Spatial*) horizontālo darbību īstenošanu nacionālā līmenī.
* Ārlietu ministrija (uz Latvijas prezidentūras Eiropas Savienības Padomē laiku arī Latvijas prezidentūras ES Padomē sekretariāts) koordinē Rīcības plāna iesaistes (*INVOLVE*) horizontālās darbības īstenošanu nacionālā līmenī.
* Ārlietu ministrija koordinē kaimiņvalstu (*Neighbours*) un reģiona kopējās identitātes (*PROMO*) horizontālo darbību īstenošanu nacionālā līmenī.
* Labklājības ministrija sadarbībā ar vadošo ministriju savas kompetences jomās ir līdzatbildīgas par priekšlikumu virzīšanu reģionālās sadarbības projektu iekļaušanai Rīcības plānā, viedokļu saskaņošanu ar pārējām valsts pārvaldes iestādēm, sociālajiem partneriem, ieinteresētajām pusēm, projektu īstenošanu, problēmjautājumu apzināšanu un līdzdalību pārskatu gatavošanā.
* Nozaru ministrijas savas kompetences jomās sadarbībā ar Ārlietu ministriju, sadarbojoties ar Finanšu ministriju, Zemkopības ministriju un Vides aizsardzības un reģionālās attīstības ministriju ir atbildīgas par priekšlikumu virzīšanu finansējuma saņemšanai no Eiropas Savienības struktūrpolitikas finansēšanas instrumentiem, viedokļu saskaņošanu ar pārējām valsts pārvaldes iestādēm, sociālajiem partneriem, ieinteresētajām pusēm un projektu īstenošanu.
* Ekonomikas ministrija nodrošina Stratēģijas Rīcības plāna enerģētikas (*Energy*) prioritātes par enerģijas tirgus pieejamības, efektivitātes un drošības uzlabošanas koordinēšanu.
* Ekonomikas ministrijai kā Rīcības plāna enerģētikas prioritātes koordinatoram ir jāplāno administratīvie izdevumi vadības komitejas sanāksmes organizēšanai Latvijā (vismaz divreiz gadā). Ministrijām, kuras pilda Rīcības plāna prioritāšu vadošo ministriju funkcijas, ir jāplāno komandējumu izdevumi, lai nodrošinātu ekspertu dalību Latvijai svarīgo sadarbības prioritāšu Vadības komitejās un konferencēs. Ministrijām ir jānodrošina deleģēto ekspertu kapacitāte, lai viņi spētu pilnvērtīgi iesaistīties Stratēģijas Rīcības plāna īstenošanas koordinācijas darba grupā.
* Plānošanas reģioni un pašvaldības tiek aicināti ņemt vērā Stratēģiju, izstrādājot reģionālās attīstības stratēģijas, un noteikt jomas, kur pārrobežu sadarbība var sniegt pievienoto vērtību reģionāliem centieniem sekmēt plašākas sabiedrības labklājību.
* Lai veidotos stabils sociālais dialogs, konsultācijās un informācijas apmaiņā par Stratēģiju tiek aicināti piedalīties arī arodbiedrību un nevalstisko organizāciju pārstāvji. Šo organizāciju pārstāvji var tikt pieaicināti dalībai esošā Stratēģijas darba grupā Ārlietu ministrijas vadībā vai citu Stratēģijas informatīvo pasākumu ietvaros.
* Ārlietu ministrija ar pieaicinātiem ekspertiem sniedz regulārus ziņojumus par Stratēģijas ieviešanu Saeimas Eiropas lietu komisijai. Saeima nodrošina būtisku saikni starp Stratēģiju un sabiedrību kopumā, gan reģionālā, gan valsts, gan Eiropas līmenī.
* Lai raksturotu Latvijas progresu Stratēģijas mērķu sasniegšanā, katra vadošā ministrija līdz 2014.gada 28.martam sagatavos un iesniegs Ārlietu ministrijai informāciju par tās atbildībā esošās prioritātes ietvaros paveikto 2011.-2013.gadā un nākotnes plāniem 2014.-2015.gadam. Savukārt Ārlietu ministrija līdz 2014.gada 18.aprīlim sagatavos materiāla apkopojumu ar ieteikumiem par turpmāko nepieciešamo rīcību, t.sk. informācijas un komunikācijas pasākumiem, iesniedzot Ministru kabinetā informatīvo ziņojumu par Stratēģijas īstenošanu Latvijā.

Informatīvā ziņojuma izklāstītais Latvijas valsts pārvaldes funkciju sadalījums Stratēģijas īstenošanai ir iekļauts klāt pievienotajā MK protokollēmuma projektā.

Ārlietu ministrs E.Rinkēvičs

Vīza: Ārlietu ministrijas valsts sekretārs A.Pildegovičs

28.02.2014. 11:00

A.Kļavinskis

67016243, [aivis.klavinskis@mfa.gov.lv](mailto:aivis.klavinskis@mfa.gov.lv)